寄邦求擬南食作
作者：李正民
朝代：宋

paragraphs: 不到浙鄉辜負口，昔人有語真可取。
我住柯山三四年，厭飫蕨薇幾噎嘔。
扁舟乘流來檇李，極目江湖幾千里。
白魚市上爛如銀，紫蠏籪頭多似蟻。
舒鳬帖帖墮水面，亦有麕麞來近縣。
黄閒射雉出林中，田鼠化鶉毛彩絢。
况復海物錯難名，蝤蛑輪囷似斗升。
紛紛蝦蛤不足數，淡菜蚶蠣資多腥。
僻居海岸久寂寞，寒擁紅爐聊獨酌。
芼之橙桂薦玉盤，不比屠門空大嚼。
我念孫卿久滯留，欲致數品無傳郵。
烹羊炰羔自不惡，更有負郭新良疇。